google/wiki40b huggingface dataset:
Punnseotis

Punnseotis on seotis, kus sarnaseid objekte ühendatakse omavahel serv-servaga. Peamiselt kasutatakse puitdetailide, näiteks parketi, paneelide ja põranda paigaldamisel.
Punn ja soon seovad lapikud detailid tihedalt, mis tagab ühtlase pinna. Enne vineeri laiemat levikut kasutati punni ja soone süsteemi maja fassaadi ehitamisel ja betoonkonstruktsioonides.
Punni ja soone seotis on tugev sidumismeetod. Puidu paisumine ja kahanemine üldiselt vastupidavust ei mõjuta. Kallimas mööblis kasutatakse liimitud kalasabatappi ning punni ja soone seotiste variante.
Igal detailil on piki serva tehtud soon ja teisele poole punn, mis on tavaliselt veidi lühem soone sügavusest. Üldjuhul seotist ei liimita, kuna puidu kahanemisega võib see punni lahti rebida.
Punni ja soone süsteemi populaarsus vähenes, kui kasutusele tulid vineer ja muud komposiitpuitplaadid, aga kõrgema kvaliteediga plaatide paigalduseks kasutatakse seda endiselt. Vineerile võib teha punni igale küljele, et seda saaks raami paigaldada.
Paksemaid materjale liites võivad punnid ja sooned olla mitmes reas.

Veedriga seotis

Veeder soones on sarnane punni ja soone süsteemiga, kuid soon on mõlemal serval ja kahe soone vahele asetatakse eraldi veeder. Veeder võib olla ka teisest materjalist.
Naby Keïta

Naby Laye Keïta (sündinud 10. veebruaril 1995 Conakrys) on Guinea jalgpallur, kes mängib keskpoolkaitsjana Premier League'i klubis Liverpool ja Guinea jalgpallikoondises.
Ta mängis noorena Guinea pealinna Conakry klubis Horoya AC. 2012. aastal suundus ta Prantsusmaale, liitudes pärast ebaõnnestunud testimisi FC Lorientis ja Le Mansis FC Istresiga. Hooajal 2013–14 mängis ta klubi põhimeeskonnas Prantsusmaa esiliigas.
2014. aastal liitus ta Austria kõrgliiga klubiga Salzburgi Red Bull. Ta mängis klubis kaks hooaega ja tuli mõlemal hooajal nii Austria meistriks kui ka karikavõitjaks. Seejärel mängis ta kaks hooaega Saksamaa kõrgliiga klubis RB Leipzig.
2018. aasta juulis liitus ta 48 miljoni naelsterlingi eest Liverpooliga. Esimese värava Inglismaa kõrgliigas lõi ta 6. aprillil 2019 mängus Southamptoni vastu.
Debüüdi Guinea jalgpallikoondises tegi Keïta 28. juulil 2013 Aafrika rahvaste karikavõistluste valikmängus Mali vastu. Koondisekarjääri esimese värava lõi ta 2018. aasta maailmameistrivõistluste valikmängus Namiibia vastu.
Mihkel-Kalju Tammeveski

Mihkel-Kalju Tammeveski (sündinud 1943) on eesti kabetaja.
Ta lõpetas Tihemetsa Põllumajanduse Mehhaniseerimise Tehnikumis põllumajanduse mehhaniseerimise eriala 1965. aastal.
2002. aastal sai ta audoonori tiitli. 2007. aastal sai ta Eesti Punase Risti IV klassi teenetemärgi veredoonorluse eest.
Ta töötab Tallinna Munitsipaalpolitsei Ametis peainspektorina.
Ryūnosuke Akutagawa

Ryūnosuke Akutagawa (jaapani keeles 芥川 龍之介 Akutagawa Ryūnosuke; 1. märts 1892 Tōkyō – 24. juuli 1927 Tōkyō) oli jaapani kirjanik.
Teda peetakse jaapani lühijutu isaks.
Tema auks on nimetatud kaks korda aastas välja antav kirjandusauhind, Akutagawa auhind.
Ta tegi 35-aastaselt enesetapu.
Kvartal (metsandus)

Kvartal on sihtide, teede, kraavide, ojade, jõgede või muude joonobjektidega eraldatud metsaosa.
Eestis kehtivate metsakorralduse reeglite järgi jagatakse riigimets kvartaliteks. Erametsade kvartaliteks jagamine pole kohustuslik.
Metsa kvartaliteks jagamise süsteem Eesti alal pärineb suuremas osas 19. sajandi lõpust ja 20. sajandi algusest, kuid vanimad säilinud kvartalisihid rajati juba 18. sajandi lõpus. Metsa jagamine kvartaliteks hõlbustas metsa majandamist ja arvepidamist metsa üle. Kvartalisihid lihtsustavad metsa väljavedu raielankidelt, aitavad takistada tule levikut metsatulekahju korral ning hõlbustavad ligipääsu tulekahju tõrjumisel. Kvartalisihtide ristumiskohtadesse paigutati varem kvartalipostid, kuhu märgiti ka kvartalite numbrid. Kohati on kvartalipostid tänini säilinud, kuid kvartaliposte enam ei paigaldata, kuna kvartalite arvestusel ja maastikul orienteerumisel on abiks digitaalsed seadmed ja registrid.
Kaitsealadel metsa hooldustööd sageli peatatakse, mille tagajärjel kvartalisihid kasvavad kinni ja metsa jaotus kvartaliteks aastate jooksul kaob. Mõnikord kaitsealadel ka planeeritult metsastatakse kvartalisihte, teid ja radasid, et vähendada metsaala killustatust.
Kaassõdivus

Soome Vabariigi ja Kolmanda Riigi suhted Jätkusõjas

Näiteks Teise maailmasõja ajal oli Soome Vabariik de jure Natsi-Saksamaa kaassõdija Jätkusõjas, olles de facto viimase liitlane. Siiski tekkis Nõukogude Liidu survel nende vahel relvakonflikt Wehrmachti tagandamisel, mis päädis Lapi sõjaga. Esimene kuulutas teisele ametliku sõja 4. märtsil 1945, mil Kolmanda Riigi kapitulatsioon oli juba ette aimatav.
Ehitusakustika

Ehitusakustika on akustika (täpsemalt rakendusakustika) haru, mis uurib heli kandumist ruumist ruumi ehitustarindite vahendusel. 
Peamiselt on ehitusakustikas eesmärgiks heliallikate tekitatud helide kuuldavuse vähendamine inimkõrva jaoks läbi ehitustarindite ehk heliisolatsioon. Heliallika iseloomu põhjal räägitakse õhu-, löögi-, või struktuuriheliisolatsioonist. Akustiliste meetmetega vähendatakse ja tõkestatakse helide ülekandumist ühest ruumist teise nii, et ruumis oleks võimalik töötada, magada ja puhata.
Hundikuristiku paljand

Hundikuristiku paljand on paljand Tallinnas Pirita linnaosas Hundikuristiku joastiku langemiskohal. Paljand on arvele võetud ürglooduse objektina.
Valerian Loik

Valerian Loik (20. mai 1904 Tallinn – 26. september 1986 Tallinn) oli eesti maalikunstnik.
Ta alustas kunstiõpinguid N. Rothi erastuudios ja jätkas neid aastal 1924 (vaheaegadega) kõrgemas kunstikoolis Pallas, lõpetades selle aastal 1935 Ado Vabbe õpilasena.
Ackermans & van Haaren

Ajalugu

Selle asutasid 1876. aastal tihedate omavaheliste peresidemetega Hollandi ettevõtjad Nicolaas van Haaren (1835–1904) ja Hendrik Willem Ackermans (1855–1945). Nad hakkasid 1888. aastal tegutsema Belgias, alates 1893. aastast Antwerpenis, kuhu hiljem toodi üle ka ettevõtte peakorter.

Ehitustööd Eestis

Ackermans & van Haaren teostas suure osa Tallinna uue sõjasadama ning uute laevatehaste (Vene-Balti laevaehitustehas, Noblessneri laevatehas) süvendus- ja vesiehitustöödest. 
AvH rajas Väikese Paljassaare idarannikule oma ehitusaegse linnaku, kus olid tööliselamud, betoonitehas, laod, väike tehaseraudteevõrk, sadam. Selle linnaku kõige tähtsam ehitusobjekt oli suur lainemurdja (tänapäeval Katariina muul). Kontor rajatigi Keisripaviljoni, kus oli 12. juulil (vkj 29. juunil) 1912 viidud läbi keiser Nikolai II osavõtul sõjasadama nurgakivi (resp põhjakivi) paigaldamise tseremoonia. 
Vesiehitustöid tehti ka Mõntu sadamas Sõrve poolsaarel.
Eestist väljaspool tehti Peterburi merekaitse ehitistel vesiehitustöid ka Viaporis (tänapäeval Suomenlinna Helsingis) ja Peterburis.
Esimese maailmasõja algusest alates juhiti AvH töid nende Haagi kontori kaudu, sest Saksamaa sõdis Belgiaga, aga Holland oli sõjas neutraalne.

Tänapäeval

Ackermans & van Haaren on kontsern, mis kuulub Belgia ettevõtete tippu (on Brüsseli börsil noteeritavate nn BEL20 hulgas). Tegeletakse muuhulgas pangandusega, energiatööstusega, põllumajanduse ja toiduainetööstusega, investeerimisega, meelelahutustööstuse ja vanurite hoolendeteenustega. 
Peamised tütarettevõtted ehituse alal on maailma üks suurimaid vesiehitusettevõtteid DEME ja Belgia suurim ehituse peatöövõtja Van Laere.
Volkswagen Polo

Volkswagen Polo on Volkswageni väikeauto. Seda on toodetud 5 põlvkonda.
5. põlvkonna mootorivalik algab 1-liitrisest bensiinimootorist (60/75 hj) ja lõpeb 1,4-liitrise turbobensiinimootoriga (192 hj, GTI). Mudeliuuenduse järgne GTI sai endale ka 6-käigulise manuaalkäigukasti.
Laineteooria (lingvistika)

Laineteooria (saksa Wellentheorie; inglise wave model, wave theory) on keelekujunemisteooria, mis väidab, et keelemuutused levivad oma tekkekohast iga suunas lainetena kõrvalaladele. Keelemuutuste laineline edasiminek nõrgeneb tekkekohast väljapoole liikudes ja samuti võivad edasiminekut takistada geograafilised tegurid, halduslikud ja poliitilised piirid.
Laineteooria lõi 1870ndatel Johann Schmidt, vastandades seda tollal usutud keelepuu teooriale.
Raudrohi

Levila

Perekonda kuulub umbes 85–120 liiki. Eestis on levinuim harilik raudrohi.
Raudrohud kasvavad Euroopas ja Aasia parasvöötmes. Mõni liik kasvab Põhja-Ameerikas. Euroopas levivad nad kuni põhjapolaarjooneni.

Kirjeldus

Raudrohtudel on tavaliselt sakilised, karvased ja lõhnavad lehed. Kevadel kasvab risoomist välja lehekodarik, hiljem kasvab lehtede vahele 6–80 cm kõrgune sile või karvane vars. Varrel kasvavad harvad kitsad sulgjad vahelduvad lehed.
Püstise varre otsas on suured lamedad õisikud, täpsemalt sarikad, mis koosnevad vähemalt 5, tavaliselt 15–75 väikesest õiest, mille läbimõõt on 2–3, vahel kuni 5 mm. Õied võivad olla valged, kollased, oranžid, roosad või punased. Hulk liike on ilutaimed. Viljaks on kahe haagikesega seemnised.

Kasutamine

Mõni raudrohuliik on ilutaim.
Harilik raudrohi on ravimtaim, millel korjatakse ja seejärel kuivatatakse kas kogu taimi või siis üksnes õisikuid. Raudrohi sisaldab eeterlikke õlisid, parkaineid, flavonoide, kamprit, raudrohu ladinakeelse nime järgi nimetatud ahhilleiini, mineraalaineid, eriti kaaliumi, ja teisi aineid, mis on sageli kibeda maitsega. Värskeid võrseid ja lehti saab salatiks kasutada. Õisikuid saab kasutada näonaha hoolduseks ja selleks tehakse auruvanne.
Hulk liblikaröövikuid sööb raudrohtu, sealjuures mõned perekondade Bucculatrix ja Coleophora liigid ei söö peale raudrohtude teisi taimi.
Raudrohu ladinakeelne nimetus on tulnud vanakreeka mütoloogia tegelase Achilleuse järgi. "Iliases" kasutasid Achilleuse sõdurid raudrohtu haavade raviks. Eurypylos viis Achilleusele sõnumit, kui sai noolehaava jalga. Patroklos lõikas nooleotsa haavast välja, pesi kogu musta vere ära ja pani haavale purustatud raudrohtu, mis "Iliase" järgi võttis kogu valu ära ja sulges haava. Seda kunsti oli Patroklos õppinud Achilleuselt, kes omakorda oli seda õppinud Cheironilt, kõige targemalt kentaurilt.
Reinhold Liwe

Vabahärra Reinhold Liwe (ka von Liewen, von Lieven; 19. november 1621 – 19. september 1665 Valgevälja) oli Rootsi sõjaväelane (jalaväe kindralmajor), Saaremaa asehaldur, maanõunik ja Kuressaare linnuse komandant, Eksjö vabahärra ja mitmete mõisate omanik.
Reinhold Liwe sündis Lievenite suguvõsa Eestimaa harust pärit Liivi mõisniku Bernhard Liwe ja Gertrude Üxkülli pojana. Tema ema oli Reinhold Üxkülli ja Paadrema mõisa pärijanna Sophia Üxkülli tütar. 
24. septembril 1653 sai ta koos venna, Turu lääni ratsaväeülema ja Liivi mõisniku, Bernhard Otto Liwe ja kaptenist onu Georg von Lieweniga Rootsis Smålandis asuva Eksjö vabahärraks ja immatrikuleeriti 1654 Rootsi rüütelkonda (Nr.45). 
Pärast Magnus Gabriel De la Gardie Saaremaa valduste loovutamist kuninganna Kristiinale määras kuninganna ta 1654. aastal Saaremaa kuberneri ametisse ja temast sai Saaremaa kui kuninganna elatusmaa riigiõigusliku eristaatuse peakorraldaja. 
14. oktoobril 1664 ülendati ta jalaväe kindralmajoriks.
Talle kuulusid Liivi (Parmel), Sooniste, Kurisoo (Kurrisal) ja Valgevälja (Weissenfelde) mõis.
Ta maeti 18. veebruaril 1667 Tallinna Toomkirikusse.
Huutor

Huutor (vene keeles ху́тор, ukraina keeles ху́тiр, leedu keeles viensėdis) on väikse küla tüüp Ida-Euroopas endise Rzeczpospolita aladel, Ukrainas ja Lõuna-Venemaal.
Algselt tähendas sõna külast väljaspool asuvat üksiktalundit. Max Vasmeri hinnangul jõudis sõna slaavi keeltesse germaani aladelt, pärinedes kas siis vanast rootsikeelsest sõnast hundari või saksakeelsest sõnast hufe. Algselt levinud asulatüüp kujunes XVI-XVII sajandil valdavaks Ukrainas, levides sealt koos kasakatega Lõuna-Venemaale, sellal kui tihedama asustusega Rzeczpospolita aladel kujunesid huutorid sageli mõisadeks. Huutori elanikud pidid sõja korral sõjaväele andma ühe täisvarustuses sõjamehe, kas siis jalaväelase või ratsaniku.
Kureika

Kureika (vene Курейка) on küla Venemaal Krasnojarski krais Igarka linna lähistel.
Aastatel 1913–1917 oli külas asumisel Jossif Stalin. Aastal 1934 rajati külla tema muuseum. 1952. aastal valmis uus suurejooneline muuseumihoone, mis Hruštšovi ajal suleti. 1996. aastal põles hoone maha. 2000. aastate alguses otsustati muuseum taas turismiobjektina üles ehitada, 2006. aastal püstitatud 3,5-meetrine Stalini kuju rüüstati mõne päeva jooksul.
Vana Šveitsi Konföderatsiooni Alpide-tagused sõjakäigud

Vana Šveitsi Konföderatsiooni Alpide-tagused sõjakäigud olid sõjalised ekspeditsioonid, mille tulemuseks oli suuremal või vähemal määral tänapäevase Ticino kantoni territooriumile vastavate Alpidest lõunas asuvate alade vallutamine. Šveitsi historiograafias tuntakse käike nimega "mägedetagused sõjakäigud" (Ennetbirgische Feldzüge) ning Alpide-tagusid alasid tunti "mägedetaguste foogtkondadena" (ennetbirgische Vogteien).

15. sajand

Obwaldeni ja Uri kantonite esimene Alpide-ülene valdus oli 1403. aastal omandatud Leventina. Järgmised territooriumid lisati oma valdustele aastatel 1418 ja 1419. Esimene tagasilöök tuli Arbedo lahingus aastal 1422 kui Milano hertsogiriik šveitslased alistas. 1426. aastal järgnenud lepinguga liigutati hertsogiriigi piir tagasi Gotthardi kuruni. Uued sõjakäigud toimusid aastatel 1439, 1441 ja 1447 kuni šveitslased said aastal 1449 taas lüüa: sedakorda Ambrosiuse vabariigi vägede käest Castione lahingus.
Aastal 1466 lubas Milano hertsog Leventina konföderatsioonile anda, kuid kuna ta oli oma lubaduste täitmisel aeglane, suutis ta sellal kui šveitslased olid Burgundia sõdadega hõivatud, moodustada hoopis liidu Burgundiaga. See ajendas Urit saatma Leventinasse oma ekspeditsiooni, keda sealsed kohalikud elanikud tervitasid kui vabastajaid. Šveitslased üritasid vallutada ka Bellinzonat, kuid pärast kaks nädalat kestnud piiramist nad loobusid ja naasid koju.
1478. aasta Giornico lahing oli üks lahing, mille šveitslased lõpuks võitsid. Lahingus õnnestus 175 mehest koosneval Uri väel, keda toetas ligikaudu 400 kohalikku meest, lüüa taganema 10 000 mehest koosnev Milano armee. Alates sellest ajast oli Leventina Uri vaieldamatu valdus, kuid Bellinzona jäi Milano kontrolli alla.
Aastal 1487 soovis Valais' kanton koos Luzerniga Ossola orgudesse laieneda. Šveitslased piirasid Domodossolat ja korraldasid orgudesse röövretki, kuid milanolased alistasid nad kindlalt sama aasta aprillis toimunud Crevola lahingus.
Selline oli piirkonna olukord ka aastal 1494, mil algasid Itaalia sõjad.

16. sajand

Uri hõivas Bellinzona viimaks aastal 1500 ning ametlikult andis selle konföderatsioonile Prantsusmaa kuningas Louis XII aastal 1503. 1513. aastal toimunud Novara lahing oli Šveitsi Konföderatsiooni ja selle liitlase Kolme Liiga jaoks edukas ning sellega saadi enda valdusse Locarno, Lugano, Mendrisio, Cuvio, Travaglia, Chiavenna, Bormio, Tre pievi ja Valtellina. Kaotus 1515. aasta Marignano lahingus lõpetas Šveitsi püüdlused oma valduste edasiseks laiendamiseks. Järgmisel aastal sõlmitud rahu võimaldas neil pea kõik juba oma valduses olevad alad säilitada, välja arvatud Ossola, mis loovutati Milanole.
Läbi kogu varauusaja valitsesid neid nime ennetbirgische Vogteien all tuntud alasid osaliselt kogu konföderatsioon ja osaliselt Uri, Schwyzi ning Nidwaldeni kantonid (Leventina üle valitses Uri üksinda). Alates aastast 1512 Kolme Liiga poolt valitsetud Valtellina kaotati Hispaaniale 1639. aastal Bündner Wirreni nime kandva konflikti ajal.
Side tänav (Tallinn)

Side tänav on tänav Tallinnas Nõmme linnaosas Rahumäe asumis.
Tänav sai nime 1927.
Biff Byford

Biff Byford (tegelik nimi Peter Byford; sündinud 15. jaanuaril 1951) on inglise muusik ning heavy metal'i bändi Saxon laulja ja asutajaliige.
2007. aasta aprillis avaldas ta autobiograafia "Never Surrender".
Ida-Virumaa lipp

Ida-Virumaa lipp on Eestis asuva Ida-Viru maakonna lipp.
Lipp on registreeritud 9. juunil 1997.

Lipu kirjeldus

Ida-Viru maakonna lipp koosneb kahest võrdse laiusega horisontaalsest värvilaiust: ülemine laid on valge ning alumine roheline. Valge laiu keskel on maakonna eritunnusena Ida-Virumaa vapp.
Lipu laiuse ja pikkuse suhe on 7:11 ning lipu normaalsuurus 105×165 cm.
Andromache

Andromache oli vanakreeka mütoloogias Väike-Aasias asuva Müüsia kuninga Eetoni tütar ja Trooja sõdalase Hektori naine.
Kõik tema perekonnaliikmed tapeti Trooja sõja ajal. Pärast Trooja sõda vangistas Achilleuse poeg Neoptolemos Andromache. Andromache sünnitas Neoptolemosele kolm poega (sealhulgas Astyanaxi) ning seetõttu kandis mehe viljatu naine tema peale viha. Pärast Neoptolemose surma abiellus Andromache Helenosega, kes oli samuti Trooja sõjavang.
Oma viimased eluaastad veetis Andromache Väike-Aasia Pergamoni linnas, mille rajajaks oli üks tema poegadest.
Tony Benshoof

Antony Lee Benshoof (sündinud 7. juulil 1975 Saint Paulis Minnesotas) on Ameerika Ühendriikide kelgutaja.
Ta on võitnud kelgutamise maailmameistrivõistlustel kolm medalit (kaks hõbedat ja ühe pronksi) võistkonnavõistluses. 1995. aasta juunioride maailmameistrivõistlustel pälvis Benshoof hõbemedali paarissõidus ja pronksi üksiksõidus.
Maailmakarikavõistlustel tuli ta hooajal 2005/2006 üksiksõidus kolmandale kohale.
Krüoloogia

Krüoloogia (inglise cryology) on õpetus lumest, jääst ja igikeltsast.
Kuusiku mõis

Ajalugu

Esimesed teated Kuusiku mõisast pärinevad aastast 1467, mil see kuulus Wrangellidele. Keskajal asus mõisas tõenäoliselt vasallilinnus. Aastatel 1544–1666 moodustas Kuusiku mõis ühise majapidamise Sikeldi mõisaga. Wrangellide omanduses püsis mõis kuni Põhjasõjani. 18. sajandi alguses (u aastal 1714) omandas mõisa Georg Gustav von Hastfer.
Aastal 1791 läks mõis Thomas von Dellingshauseni ja samal aastal Gustaviana Christina Hastferi omandusse. 1820. aastal sai mõisa omanikuks Georg von Lilienfeld. Mõis jäi Lilienfeldide perekonna valdusse kuni 1919. aasta sundvõõrandamiseni.

Mõisakompleks

Tänaseni säilinud puidust barokse härrastemaja lasid Hastferid ehitada 18. sajandi viimases veerandis.
Lilienfeldide ajal rekonstrueeriti mõisahäärberit korduvalt, mil sellele lisati nii klassitsistlikke kui ka historitsistlikke (uusgooti) elemente.
1924. aastast tegutses Kuusiku mõisa peahoones Riigi Põllutöö Katsejaam. Seoses sõjaväebaasi ja lennuvälja ehitamisega Kuusikule 1940. aastal, kasutati mõisahoonet vene lendurite elamuna. Tänapäeval tegutseb endises härrastemajas lasteaed.
Nõmme laulu- ja tantsupäev

Nõmme laulupäeva tähistati Nõmme linnas aastail 1926–34 iga nelja aasta tagant suvel. Traditsiooni taaselustasid ja täiendasid tantsukavaga Nõmme vabatahtlikud 2018. aastal.
Esimene laulupäev toimus ajal, mil Nõmme ei olnud veel linn, 11. juulil 1926. Osales 2 orkestrit ja 11 koori, osalisi kokku oli ca 600. Nõmme II laulupäev toimus 22. juunil 1930 ja sellest võttis osa juba 28 koori. III laulupäev toimus 23.-24. juunil 1934 ning sellega tähistati ühtaegu ka võidupäeva. Siis oli osavõtjaid üle 7000 ja aukülalisena osales ka sõjavägede ülemjuhataja kindral Johan Laidoner . Muutunud poliitiliste olude tõttu katkes laulupäeva traditsioon aastakümneteks. 
2018. aasta 17. juunil korraldasid Nõmme kogukonna vabatahtlikud Eesti Vabariigi 100. sünnipäeva ürituste raames Nõmme IV laulu- ja tantsupeo. See toimus Vabaduse pargis Tähe kõlakojas. Kui varasematel pidudel ainult lauldi, siis nüüd lisandus lauludele ka tantsukava. Esinejad olid Nõmme koolide laulukoorid ja rahvatantsurühmad, naiskoorid ning täiskasvanute rahvatantsurühmad. Muusikat tegi Kaitseliidu Tallinna maleva orkester .
Viluste Põhikool

Viluste Põhikool on põhikool Põlva maakonnas Räpina vallas Viluste külas.
Alaline Vahekohus

Alaline Vahekohus (ingl. Permanent Court of Arbitration, PCA) 29. juulil 1899 ja 18. oktoobril 1907 Haagi I ja II rahukonverentsil asutatud vanim rahvusvahelisi vaidlusi lahendav rahvusvaheline organisatsioon. Algseks asutamise eesmärgiks oli aidata diplomaatilisel teel kaasa Vaikse ookeani piirkonna kolooniate haldamisest tulenevate tüliküsimuste lahendamisele. 1907 Haagi II konventsiooniga muudeti statuuti ja laiendati kohtu volitusi mitmesuguste rahvusvaheliste lahkhelide lahendamiseks. 
Alalise Vahekohtu peakorter asub Haagis (Holland) Rahupalees. Hoone ehitati vahekohtu tarbeks 1913. aastal Carnegie fondi annetustest. 
Kohus kasutab probleemi tundmaõppimiseks rahvusvaheliste uurimis- ja vahenduskomisjonide abi. Kujutab endast mitte alaliselt tegutsevat institutsiooni, vaid on juristide diskussioonipaneel, mis annab soovitusi ja teeb tülitsevatele pooltele ettepanekuid probleemi lahendamiseks. Iga probleemi lahendamiseks valitakse kohtunikud-vahendajad, kes ei saa olla tülitsevate maade esindajad. Jooksvat tegevust korraldab Administratiivnõukogu (koguneb vähemalt kord aastas), mis koosneb Hollandi välisministrist ja Haagi akrediteeritud diplomaatilistest esindajatest. 
Kuna kohtu liikmed võtsid endale kohustuse arvestada kohtu otsuseid, siis 20. sajandi alguses tegutses kohus tulemuslikult. Kõige aktiivsemaks tegevusperioodiks oli aastad 1900–32, mil lahendati 20 riikidevahelist tüliküsimust. Seejärel tõrjuti kõrvale Alalise Rahvusvahelise Kohtu (PCIJ) ja ÜRO egiidi all tegutseva Rahvusvahelise Kohtu (ingl. International Court of Justice, ICJ) poolt. Aastatel 1946–1990 oli vahekohus väheaktiivne. Seetõttu saigi Rahupalee tuntuks ICJ asukohana.
Tänapäeval tegeleb peamiselt kommertsarbitraažiga, publitseerib erialaseid käsiraamatuid, annab hinnanguid üksikute riikide õigusalasele praktilisele tegevusele ja tegeleb rahvusvahelise õiguse teoreetiliste küsimustega
Alalisel Vahekohtul oli 2018. aasta alguses liikmeteks 119 ÜRO liiget pluss Kosovo ja Palestiina. Eesti sai liikmeks 28. juunist 2003, mil tema suhtes jõustus 18. oktoobril 1907. aastal vastu võetud rahvusvaheliste vaidluste rahumeelse lahendamise konventsioon.
Aarne Norralt

Aarne Norralt (kuni 1936. aastani Arnold August Normann; 25. detsember 1902 Tähtvere vald, Tartumaa – 29. juuni 1942 Norilsk) oli Eesti sõjaväelane (major).
Aarne Norralt sai Vabadussõjas osalemise eest priikooli õiguse kõrghariduse omandamiseni. 
Ta arreteeriti 15. juunil 1941, mõisteti 29. novembril 1941 Taimõri ringkonnakohtus surma ja hukati.
Dareios III

Dareios III (umbes 380–330 eKr) oli Ahhemeniidide Pärsia viimane valitseja aastast 334 eKr kuni surmani. 
Tema valitsetud Ahhemeniidide riik  ulatus Vahemerest Egiptuse, Pakistani ja Araali mereni. Pärast lüüasaamist Aleksander Suurelt ja tema eest põgenemist, kaotas Dareios autoriteedi ja tapeti oma alamate poolt. Aleksander lasi Dareiose matta kuningale sobilike auavaldustega, karistas tema tapjat Bessust, kuulutas end Dareiose pärijaks ning abiellus tema vanima tütre Statira II-ga.
ESTfield

Ehitus ja tootmine

Teras- või alumiiniumtorudest kandesõrestik on iseloomulik Seven-tüüpi autodele, jõuülekandesüsteemi ja väliste kerepaneelide valik on rohkem maitse ning isiklike eelistuste küsimus.
ESTfieldide peamine doonorauto on Lada tema tugevuse ja järeleproovitud suure töökindluse tõttu. Tüüpilise ESTfieldi esiosast võib leida Lada käändteljed, 98 mm PCD rummud, lühendatud rooliõlakud ja pidurikettad; tagaosast aga Lada tagasilla ja trummelpidurid. Mootori ja käigukasti valik on kliendi otsustada. Senini on edukalt õnnestunud Audi, Alfa Romeo, Toyota, BMW, Moskvitši, Nissani, Fordi, Volvo, Chevrolet’ ja Lada mootorite kasutamine. 
Võidusõidutehnika toodab ise või hangib oma partneritelt vedrustuskomponente, klaasplastist (GRP) ja alumiiniumist kerepaneele ning kõikvõimalikke tarvikuid.
Rivaldo

Barcelona

Aastatel 1997–2002 mängis Rivaldo Barcelonas. Ta moodustas klubis eduka partnerluse Patrick Kluivertiga.
Rivaldo aitas Barcelonal võita 1998. ja 1999. aasta La Liga karika ning 1998. aasta Copa del Rey.
2000–01 hooaja Hispaania kõrgliiga viimases mängus Valenciaga lõi ta kübaratriki, kohtumine lõppes 3:2. Barcelona vajas selles mängus võitu, et kindlustada koht järgmise hooaja Meistrite Liigas.

Brasiilia jalgpallikoondis

Oma debüüdi Brasiilia jalgpallikoondises tegi Rivaldo 1993. aastal.
Ta lõi rahvuskoondises 74 mängus 35 väravat, sellega on ta Brasiilia läbi aegade paremuselt seitsmes väravakütt.
Rivaldo aitas koondisel jõuda finaali 1998. aasta maailmameistrivõistlustel ja võita 1999. aasta Copa América, kus ta valiti turniiri parimaks mängijaks.
2002. aasta maailmameistrivõistlustel moodustas ta koos Ronaldinho ja Ronaldoga Brasiilia ründekolmiku. Rivaldo aitas koondisel alistada MM-finaalmängus 2:0 Saksamaa.